কখনও গভীর নিম্নচাপ। কখনও আবার পশ্চিমী ঝঞ্ঝা। আর তার প্রভাব যে শুধু তাপমাত্রার উপরে পড়ছে, তা নয়। তার প্রভাব পড়ছে স্বাস্থ্যের উপরেও। একবার জ্বর, সর্দি হলে তা সারতেই চাইছে না বলে জানাচ্ছেন চিকিৎসকেরা। পুরোপুরি শীত না পড়া পর্যন্ত এরকম চলবে বলে সতর্ক করে দিচ্ছেন তাঁরা।
আলিপুর আবহাওয়া দফতরের তথ্য বলছে, গত তিন সপ্তাহের মধ্যে একাধিক গভীর নিম্নচাপের পাশাপাশি পশ্চিমী ঝঞ্ঝা তৈরি হয়েছে। তার ফলে তাপমাত্রার পারদ সাময়িক নামলেও শীত দীর্ঘস্থায়ী হয়নি। আর তাপমাত্রার ওই ক্রমাগত ওঠানামা প্রভাব ফেলছে স্বাস্থ্যের উপরেও। চিকিৎসক রাজা ভট্টাচার্য এ বিষয়ে বলেন, ‘‘এত দ্রুত তাপমাত্রার বদল হচ্ছে যে শরীর ঠিক খাপ খাওয়াতে পারছে না। ঠান্ডা যাতে না লাগে সে কারণে গরম জামাকাপড় পরে থাকাটাই ভাল। ধুলোবালির কারণে শ্বাসকষ্টজনিত রোগও বাড়তে পারে। তাই মাস্ক ব্যবহার করা যেতে পারে।’’ চিকিৎসক স্বপন চক্রবর্তী বলেন, ‘‘এই সময়টায় মূলত সর্দি, কাশি হচ্ছে, যেটা সহজে সারতে চাইছে না। পেটের গন্ডগোলও খুব হচ্ছে। এরকম কিছু হলে প্রথম অবস্থায় চিকিৎসকের পরামর্শ নেওয়াটা জরুরি।’’
প্রসঙ্গত, শীতের মরসুমে পিকনিক, বিয়েবাড়ি-সহ নানা অনুষ্ঠান থাকে। তাই খাওয়া-দাওয়ার ব্যাপারে এই সময়টায় সতর্ক থাকতে হবে বলেও জানাচ্ছেন চিকিৎসকেরা। প্রয়োজনে জল বেশি পরিমাণে খেতে হবে। বাচ্চাদের ক্ষেত্রেও বাড়তি সতর্কতা প্রয়োজন বলে সতর্ক করে দিচ্ছেন চিকিৎসকেরা। শিশুরোগ বিশেষজ্ঞ প্রিয়ঙ্কর পাল বলেন, ‘‘বাচ্চাদের শ্বাসকষ্টজনিত সমস্যা এ সময়ে হয়। এমনকী, যাদের শ্বাসকষ্ট নেই, তাদেরও হয়। তাই ঠান্ডা যাতে না লাগে, সে ব্যাপারে সতর্ক হতে হবে।’’